天台行送施山人
作者：郭祥正
朝代：宋

paragraphs: 平生樂山水，聽客談天台。
盤石摩挲浸海月，瀑布淙射烟霞開。
山腰噴作千巖雨，潭底晝夜轟風雷。
諸峰攢叢護寶刹，地與世隔無纖埃。
仙葩靈鳥四時有，石矼玉洞清風來。
施夫子，欲長往，高謝功名脱塵網。
况有西來老佛師，了悟無生任消長。
若許陶潛載酒過，便駕蒼虬逐真賞。